CELEX: 32016R1379
Language: lt
Date: 2016-08-16 00:00:00
Title: 2016 m. rugpjūčio 16 d. Komisijos reglamentas (ES) 2016/1379, kuriuo atsisakoma leisti vartoti tam tikrus maisto produktų sveikumo teiginius, nesusijusius su susirgimo rizikos mažinimu ir su vaikų vystymusi ir sveikata (Tekstas svarbus EEE)

17.8.2016   
            
            
               LT
            
            
               Europos Sąjungos oficialusis leidinys
            
            
               L 222/1
            
         KOMISIJOS REGLAMENTAS (ES) 2016/1379
   2016 m. rugpjūčio 16 d.
   kuriuo atsisakoma leisti vartoti tam tikrus maisto produktų sveikumo teiginius, nesusijusius su susirgimo rizikos mažinimu ir su vaikų vystymusi ir sveikata
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 18 straipsnio 5 dalį,
   kadangi:
   
               (1)
            
            
               pagal Reglamentą (EB) Nr. 1924/2006 maisto produktų sveikumo teiginiai draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
            
         
               (2)
            
            
               Reglamente (EB) Nr. 1924/2006 taip pat nustatyta, kad paraiškas leisti vartoti maisto produktų sveikumo teiginius maisto tvarkymo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (EFSA) (toliau – Tarnyba) moksliniam vertinimui atlikti ir Komisijai bei valstybėms narėms susipažinti;
            
         
               (3)
            
            
               Tarnyba pateikia nuomonę dėl atitinkamo sveikumo teiginio;
            
         
               (4)
            
            
               Komisija, atsižvelgdama į Tarnybos nuomonę, sprendžia dėl leidimo vartoti sveikumo teiginius suteikimo;
            
         
               (5)
            
            
               gavus bendrovės „E-piim production Ltd“ paraišką, pateiktą pagal Reglamento (EB) Nr. 1924/2006 13 straipsnio 5 dalį, Tarnyba paprašyta pateikti nuomonę dėl sveikumo teiginio, susijusio su Lactobacillus plantarum TENSIA®, esančiu „Harmony™“ prekės ženklo puskiečio edamo tipo „širdies sūrio“ sudėtyje, ir normalaus kraujospūdžio palaikymu (klausimas Nr. EFSA-Q-2014-00097 (2)). Pareiškėjo pasiūlytas teiginys suformuluotas taip: „Reguliarus „Harmony™“ prekės ženklo sūrio „Südamejuust“ („širdies sūrio“), kurio sudėtyje yra Lactobacillus plantarum TENSIA®, vartojimas po 50 g kasdien bent aštuonias savaites padeda išlaikyti sveiką širdies bei kraujagyslių sistemą / sveiką širdį, nes mažina kraujospūdį / širdies simbolis“
            
         
               (6)
            
            
               2014 m. spalio 1 d. Komisija ir valstybės narės gavo Tarnybos mokslinę nuomonę, kurioje remdamasi pateiktais duomenimis Tarnyba padarė išvadą, kad tarp Lactobacillus plantarum TENSIA®, esančio „Harmony™“ prekės ženklo puskiečio edamo tipo „širdies sūrio“ sudėtyje, vartojimo ir normalaus kraujospūdžio palaikymo priežastinio ryšio nėra. Teiginys neatitinka Reglamente (EB) Nr. 1924/2006 nustatytų reikalavimų, todėl jo nereikėtų leisti vartoti;
            
         
               (7)
            
            
               gavus bendrovės „British Specialist Nutrition Association Ltd“ paraišką, pateiktą pagal Reglamento (EB) Nr. 1924/2006 13 straipsnio 5 dalį, Tarnyba paprašyta pateikti nuomonę dėl sveikumo teiginio, susijusio su angliavandenių tirpalų vartojimu ir fizinio pajėgumo palaikymu per ištvermės treniruotę (klausimas Nr. EFSA-Q-2014-00058 (3)). Pareiškėjo pasiūlytas teiginys suformuluotas taip: „Angliavandenių tirpalai padeda palaikyti ištvermę per ilgesnę ištvermės treniruotę“; Tarnybos prašymu, pareiškėjas nurodė, kad maisto produktai, kurie yra šio sveikumo teiginio objektas, yra susiję su angliavandenių tirpalais, kurių sudėtyje nėra elektrolitų ir kad, dėl deklaruojamo poveikio, angliavandenių tirpalai turėtų būti lyginami su vandeniu arba su vandens elektrolitiniais tirpalais;
            
         
               (8)
            
            
               2014 m. spalio 1 d. Komisija ir valstybės narės gavo Tarnybos mokslinę nuomonę, kurioje remiantis pateiktais duomenimis padaryta išvada, kad tarp angliavandenių tirpalų vartojimo ir fizinio pajėgumo palaikymo atliekant ištvermės pratimus, palyginti su vandens arba vandens elektrolitinių tirpalų vartojimu, priežastinio ryšio nėra. Teiginys neatitinka Reglamente (EB) Nr. 1924/2006 nustatytų reikalavimų, todėl jo nereikėtų leisti vartoti;
            
         
               (9)
            
            
               pagal Reglamento (EB) Nr. 1924/2006 16 straipsnio 6 dalį Komisijos gautos pareiškėjų pastabos buvo apsvarstytos nustatant šiame reglamente numatytas priemones;
            
         
               (10)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede išvardyti sveikumo teiginiai neįtraukiami į Sąjungos leidžiamų vartoti teiginių sąrašą, nustatytą pagal Reglamento (EB) Nr. 1924/2006 13 straipsnio 3 dalį.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugpjūčio 16 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 404, 2006 12 30, p. 9.
   
      (2)  EFSA Journal 2014;12(10):3842.
   
      (3)  EFSA Journal 2014;12(10):3836.
   
      PRIEDAS
      
         Atmesti sveikumo teiginiai
      
      
                  Paraiška ir atitinkamos Reglamento (EB) Nr. 1924/2006 nuostatos
               
               
                  Maistinė ar kita medžiaga, maisto produktas ar maisto produktų kategorija
               
               
                  Teiginys
               
               
                  EFSA nuomonės nuoroda
               
            
                  13 straipsnio 5 dalies sveikumo teiginys, kuris grindžiamas naujausiais moksliniais duomenimis ir (arba) prie kurio pridedamas prašymas užtikrinti nuosavybės teise priklausančių duomenų apsaugą
               
               
                  
                     Lactobacillus plantarum TENSIA®, esantis „Harmony™“ prekės ženklo puskiečio edamo tipo „širdies sūrio“ sudėtyje
               
               
                  Reguliarus „HarmonyTM“ prekės ženklo sūrio „Südamejuust“ („širdies sūrio“), kurio sudėtyje yra Lactobacillus
                     plantarum TENSIA®, vartojimas po 50 g kasdien bent aštuonias savaites padeda išlaikyti sveiką širdies bei kraujagyslių sistemą / sveiką širdį, nes mažina kraujospūdį / širdies simbolis.
               
               
                  Q-2014-00097
               
            
                  13 straipsnio 5 dalies sveikumo teiginys, kuris grindžiamas naujausiais moksliniais duomenimis ir (arba) prie kurio pridedamas prašymas užtikrinti nuosavybės teise priklausančių duomenų apsaugą
               
               
                  Angliavandenių tirpalai
               
               
                  Angliavandenių tirpalai padeda palaikyti ištvermę per ilgesnę ištvermės treniruotę.
               
               
                  Q-2014-00058